Document ID: 32006D0791

A BIZOTTSÁG HATÁROZATA
(2006. november 7.)
a gázkoordinációs csoport összetételének meghatározásáról
(EGT vonatkozású szöveg)
(2006/791/EK)
AZ EURÓPAI KÖZÖSSÉGEK BIZOTTSÁGA,
tekintettel a földgázellátás biztonságának megőrzését szolgáló intézkedésekről szóló, 2004. április 26-i 2004/67/EK tanácsi irányelvre (1) és különösen annak 7. cikke (2) bekezdésére,
mivel:
(1)
A 2004/67/EK irányelv 7. cikkének (1) bekezdése az ellátás biztonságát célzó intézkedések összehangolásának elősegítése érdekében létrehozta a gázkoordinációs csoportot. A csoport a tagállamok képviselőiből és az érintett ágazatot képviselő testületekből, valamint az érintett fogyasztókból áll.
(2)
Részletesen meg kell határozni a gázkoordinációs csoport összetételét.
(3)
A földgáz belső piacára vonatkozó közös szabályokról és a 98/30/EK irányelv hatályon kívül helyezéséről szóló, 2003. június 26-i 2003/55/EK európai parlamenti és tanácsi irányelv (2) rendelkezéseinek fényében az érintett ágazat következő testületeit kell reprezentatívnak tekinteni:
-
a fontos rendszerüzemeltetőket, azaz a 2003/55/EK irányelv 2. cikkének (4) bekezdése szerinti szállításirendszer-üzemeltetőket képviselő európai szövetség,
-
a gázellátó ágazatot képviselő európai szövetség,
-
a földgáztermelőket Európában képviselő nemzetközi szövetség.
(4)
Az érintett fogyasztók körében három fő földgázfogyasztó-csoportot kell megkülönböztetni:
-
az ipari szektor, melynek fogyasztása a teljes európai földgázfogyasztás 35 %-át teszi ki,
-
a földgázt üzemanyagként használó energiaszektor, melyre a teljes európai fogyasztás 22 %-a jut,
-
a háztartások, melyek fogyasztása a teljes európai földgázfogyasztás 39 %-át teszi ki.
(5)
E három fogyasztói szektor képviselőinek tehát szintén részt kell venniük a gázkoordinációs csoport ülésein.
(6)
Helyénvaló a 2001/844/EK, ESZAK, Euratom bizottsági határozat (3) mellékletében megállapított bizottsági biztonsági szabályok sérelme nélkül olyan szabályokat előírni, amelyek alapján a csoport résztvevői információkat hozhatnak nyilvánosságra.
(7)
A gázkoordinációs csoportnak elő kell segítenie az ellátás biztonságát célzó, közösségi szintű intézkedések koordinálását az ellátás súlyos zavara esetén, valamint vizsgálnia kell azt is, hogyan lehet összehangolni a súlyos ellátási zavarok leküzdésére tagállami szinten hozott intézkedéseket, illetve szükség esetén segítenie kell a tagállamokat ez utóbbi intézkedések összehangolásában. Ezen túlmenően a csoportnak rendszeresen információt kell cserélnie a gázellátás biztonságáról, és mérlegelnie kell az ellátás súlyos zavarával összefüggő lényeges szempontokat,
A KÖVETKEZŐKÉPPEN HATÁROZOTT:
1. cikk
A gázkoordinációs csoport összetétele
(1) Minden egyes tagállam legfeljebb két képviselőt nevezhet ki illetékes hatóságai köréből.
(2) Az érintett ágazatot képviselő testületek a következők:
-
Gas Infrastructure Europe (GIE),
-
Eurogas,
-
az Olaj- és Földgáztermelők Nemzetközi Szövetsége (OGP).
Minden egyes szervezet legfeljebb két képviselőt nevezhet ki, akik részt vehetnek a csoport ülésein.
(3) Az érintett fogyasztókat képviselő testületek a következők:
-
az Ipari Energiafogyasztók Nemzetközi Szövetsége (IFIEC Europe),
-
Eurelectric,
-
Fogyasztói Egyesületek Európai Szövetsége (Bureau Européen des Unions de Consommateurs - BEUC).
Minden egyes szervezet legfeljebb két képviselőt nevezhet ki, akik részt vehetnek a csoport ülésein.
(4) A gázkoordinációs csoport ülésének részvevőit az egyes ülésekre jelölik ki.
(5) A tagok nevének összegyűjtése, feldolgozása és közzététele a 45/2001/EK európai parlamenti és tanácsi rendelettel (4) összhangban történik.
2. cikk
A gázkoordinációs csoport feladatai
A gázkoordinációs csoport feladatai a következők:
a)
az ellátás biztonságát célzó, közösségi szintű intézkedések koordinálását elősegíteni, az ellátás súlyos zavara esetén is;
b)
megvizsgálni, hogy miként lehet összehangolni a súlyos ellátási zavarok leküzdésére tagállami szinten hozott intézkedéseket, illetve szükség esetén segíteni a tagállamokat ezen intézkedések összehangolásában.
3. cikk
A csoport működése
(1) A gázkoordinációs csoport ülésein a Bizottság tölti be az elnöki tisztet.
(2) A Bizottság egyetértésével és a csoport által meghatározott feladatkörrel a csoport alcsoportokat hozhat létre meghatározott kérdések megvizsgálására. Megbízatásuk teljesítésével az alcsoportokat fel kell oszlatni.
(3) Amennyiben hasznos és/vagy szükséges, a Bizottság képviselője a napirenden szereplő témában járatos szakértőket vagy megfigyelőket hívhat meg a gázkoordinációs csoport vagy az alcsoport tanácskozásaira.
(4) A csoport vagy egy alcsoport tanácskozásain való részvétel keretében szerzett információk nem adhatók tovább, amennyiben a Bizottság, vagy a gázkoordinációs csoport bármely más tagja ezeket bizalmasnak tekinti.
(5) A gázkoordinációs csoport és annak alcsoportjai a Bizottság által megállapított módon és időben rendes körülmények között a Bizottság hivatali helyiségeiben üléseznek. A titkársági szolgáltatásokat a Bizottság nyújtja. Az eljárások iránt érdeklődő egyéb bizottsági tisztviselők is részt vehetnek a csoport és alcsoportjai ülésein.
(6) A gázkoordinációs csoport a Bizottság által elfogadott eljárásiszabályzat-minta alapján fogadja el eljárási szabályzatát.
(7) E cikk (4) bekezdésének sérelme nélkül a Bizottság közzéteheti az érintett bizottsági szolgálat honlapján a gázkoordinációs csoport összefoglalóit, megállapításait, részmegállapításait vagy munkadokumentumait, az adott dokumentum eredeti nyelvén.
4. cikk
Az ülésekkel kapcsolatos kiadások
A gázkoordinációs csoport tevékenységének keretében a gázkoordinációs csoport ülésein részt vevők, szakértők és megfigyelők utazási, illetve - ha szükséges - ellátási költségeit a Bizottság a külső szakértők költségtérítéséről szóló szabályainak megfelelően megtéríti.
A gázkoordinációs csoport üléseinek résztvevői, a szakértők és a megfigyelők szolgálataikért nem részesülnek díjazásban.
Az ülésekkel kapcsolatos kiadásokat a Bizottság a felelős szolgálatai által a csoport tevékenységére elkülönített éves költségvetés határáig téríti meg.
Kelt Brüsszelben, 2006. november 7-én.

Labels: 3
14